**Nacionalni park Kruger** je najveći rezervat divljih životinja u Južnoafričkoj Republici, udaljen oko 330 km istočno od Johannesburga.

Geografija
----------

Nacionalni park Kruger prostire se na sjeveroistoku Južnoafričke Republike, duž granice sa Mozambikom i Zambijom, po istočnim dijelovima provincija Limpopo i Mpumalanga.

To je jedan od najvećih nacionalnih parkova na svijetu, površine 19 485 km². Teren parka je jedna pačetvorina duga otprilike 320 km, široka prosječno od 40 do 80 km. Sjevernu i južnu granicu parka formiraju dvije rijeke, Limpopo i Krokodilska rijeka, istočna granica parka prema Mozambiku je masiv Lebombo. Zapadna granica parka teče paralelno sa masivom udaljena oko 65 km. Teren parka je uglavnom ravničarski, prošaran niskim brežuljcima, prosječne nadmorske visine između 200 m na istoku do 840 m na jugozapadu kod kampa Berg-en-Dal, gdje se nalazi vrh Khandzalive, najviša točka parka Kruger. Čitav teren parka izbrazdan je sa gotovo 8 000 km asfaltiranih i makadamskih cesta.

Rijeka Olifants
Kroz park od zapada prema istoku, protječe nekoliko rijeka, od kojih su najveće Sabie, Olifants, Krokodilska rijeka, Letaba, Luvuhu i Limpopo. I pored toga u parku često vlada suša, pa ga je potrebno navodnjavati, a životinje pojiti donešenom vodom.

Karta transgraničnog parka Limpopo
Phalaborwa u Limpopu je jedini veći grad koja graniči sa Nacionalnim parkom Kruger. Sjedište parka je u kampu Skukuza.

Flora i fauna
-------------

Flora parka ima dvije karakteristične sredine, veći dio parka je tipični južnoafrički veld (savana) bez visokog raslinja, manji dio parka pokriva gusta makija sa stablima mopane, bagrema, marula i baobaba.

Južni ulaz u park preko Krokodilske rijeke
Fauna parka je osobito bogata, u njemu žive gotovo sve afričke vrste životinja.
Među biljožderima u parku najviše ima stada slonova, zebri, impala, bivola, žirafa, gnua, nosoroga, nilskih konja, gazela i antilopa. Od većih sisavaca mesoždera u parku žive lavovi, leopardi, gepardi, hijene i afrički divlji psi. U parku živi i velik broj ptica.

**Broj divljih životinja u parku 2009**| Vrsta | Primjeraka | Vrsta | Primjeraka |
| --- | --- | --- | --- |
| Afrički bivol | 27 000 | Afrički divlji pas | 150 |
| Crni nosorog | 350 | Bijeli nosorog | 7 000 do 12 000 |
| Burchellova zebra | 17 797 | Prugasta antilopa | 500 |
| Gepard | 120 | Eland antilopa | više od 300 |
| Žirafa | 5 114 | Veliki Kudu | 5 798 |
| Nilski konj | 3 000 | Lav | 2 000 |
| Leopard | 2 000 | Pjegava hijena | 2 000 |
| Slon | 16 000 | Močvarna antilopa | 5 000 |
| Obični gnu | 9 612 | Impala | 1 500 000 |

Slon pretrčava cestu u parku Kruger

Historija
---------

Nacionalni park Kruger počeo se formirati od 1898. službeno je osnovan 1926. i nazvan po Paulu Krugeru (1825. – 1904.), velikom lideru Afrikanera i bivšem predsjedniku afrikanerske Južnoafričke Republike (Zuid-Afrikaansche Republiek).

Od 2002. Nacionalni park Kruger je dio najvećeg afričkog prekograničnog parka Limpopo, u kojem su pored njega i Nacionalni park Limpopo iz Mozambika, i Nacionalni park Gonarezhou iz Zimbabvea.

Lavovi iz parka Kruger

Izvori
------

1. 1 2 3 4 5 6 7 8  „*Kruger National Park*" (engleski). Encyclopædia Britannica. Pristupljeno 24. 2. 2012.
2. ↑  „Response from SANParks to Misleading Reports and Claims about Rhino Sales and Hunting in National Parks". 2009-07-15. Arhivirano iz originala na datum 2010-01-21. Pristupljeno 2009-10-16.

Vanjske veze
------------

***Nacionalni park Kruger*** na Wikimedijinoj ostavi

* Kruger National Park (službena stranica) Arhivirano 2009-08-21 na Wayback Machine-u ()
* Karte parka Kruger Arhivirano 2015-10-25 na Wayback Machine-u
* Webkamere po parku Kruger

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 151887382
* ISNI: 0000 0001 2186 0681
* GND: 4098727-9
* NKC: ge214436

 |